Tá Príomh Aire na Spáinne, Pedro Sanchez, ag bagairt go gcleachtódh an Spáinn a gceart crosta agus diúltú don dréacht shocrú faoina bhágfaidh an Ríocht Aontaithe, an tAontas Eorpach.

Pléifear an margadh ina bhfuil an caidreamh a bheidh idir an an Bhreatain agus an tAontas amach anseo leagtha amach, ag cruinniú mullaigh éigeandála sa mBruiséal Dé Domhnaigh.

Tá imní ar an Spáinn faoi thodhchaí Ghiobráltar i ndeisceart na Spáinne. Labhair an Príomh Aire Sanchez le Príomh Aire na Breataine ar an bhfón Dé Céadaoin ag féachaint agus a theacht ar réiteach éigint.

Tá an Spáinn ag éileamh go gcuirfí ráiteas soiléir leis an margadh - ag rá nach mbainfeadh aon chomhaontú eile a dhéanfas an tAontas agus an Bhreatain amach anseo le Giobráltar, munar ann's go bhfuil beannacht na Spáinne faighte ag an Ríocht Aontaithe i dtosach.

Tá taidhleoirí de chuid na hEorpa ag castáil lena chéile ar maidin ag féachaint agus bailchríoch a chur ar an scríbhinn atá sa gconradh faoina bhfágfaidh an Bhreatain.